Selvhjelpslitteratur

Selvhjelpslitteratur (eller selvhjelpsbøker) er en litteratursjanger der formålet til forfatteren er å gi råd til leseren angående problemer på det personlige plan. Målet er å hjelpe leseren til å øke sin selvtillit eller lykkes i jobbsammenheng, parforhold eller lignende. Temaer som ofte går igjen i selvhjelpslitteraturen er hvordan oppnå suksess eller rikdom, eller hvordan bli lykkelig eller mer effektiv. Bøker i denne sjangeren lanserer gjerne én bestemt oppskrift for å lykkes eller en sjekkliste over tiltak for å oppnå suksess. Mestring av stress og angst er andre gjennomgående temaer.
Sjangeren omtales ofte som - og er beslektet med - personlig utvikling, livsstilslitteratur og esoterisk litteratur. En stor andel av litteratur innen denne sjangeren har ledere som målgruppe og blir da gjerne omtalt som management- eller ledelseslitteratur.


== Grunnfortelling ==
Et fellestrekk i selvhjelpslitteraturen er forestillingen om det aktivt velgende mennesket som skaperen av sitt liv og sin identitet. Enkeltmenneskets holdninger og ambisjoner blir brukt som årsaksforklaring til suksess eller problemer, og individet styrer sin egen skjebne. Implisitt i dette ligger forestillingen om at mennesket er sin egen lykkes smed. «...de mest sentrale mytene i slik litteratur: Tenk positivt; det finnes ikke problemer, bare utfordringer; ditt indre barn trenger en klem; la deg ikke kue; du er langt sterkere enn du tror – og vil du nok, så kan du.»Selvhjelpssjangerens retoriske grunnfortelling er «Du, kjære leser, har et problem. Det er derfor du har kommet til meg. Det har du gjort lurt i, for jeg sitter med nøkkelen til et lykkeligere liv. Om du bare gjør som jeg sier, vil du kunne løse problemet ditt, og bli lykkeligere enn du noen gang kunne drømt om!»


=== Kritikk ===
Litteratursjangeren får hyppig kritikk for dårlig litterær kvalitet og for overdrevet kommersialisme «Selvhjelpsbøkene tilfredsstiller ikke et behov; de skaper det. Og det eneste siktemålet forfatterne har med disse bøkene, er å tjene penger.» Mange av de mest populære selvhjelpsguruene kritiseres også for å basere sin filosofi på pseudovitenskap og anekdoter fremfor vitenskapelighet.


== Økonomisk selvhjelp ==
En underkategori av selvhjelpsbransjen er økonomisk selvhjelp der suksessrike personer gjennom bøker og foredrag lærer bort kunsten å bli rik gjennom riktige økonomiske disposisjoner. Kritikken her går på at de fleste av disse har hatt nokså begrenset forretningsmessig suksess utover det å selge bøker og seminarer, og at rådene som gis er vage og virkelighetsfjerne. I 2012 påpekte den britiske avisen Express at velstandsguruen Marcus de Maria tjente mer enn halvparten av sine penger på å lære andre hvordan de skulle bli rike.


== Litteratur ==
Bøker om selvhjelpssjangerenOle Jacob Madsen «Det er innover vi må gå» En kulturpsykologisk studie av selvhjelp 2014 ISBN 9788215021829
Svend Brinkmann Stå imot : si nei til selvutviklingen, Press 2015 ISBN 978-82-328-0002-5
Stephen Briers Psychobabble: Exploding the myths of the self-help generation ISBN 0273772392Mestselgende norske selvhjelpsbøker 2005-201512 uker til et sunnere liv og en smalere midje – Berit Nordstrand, Gyldendal 2014
Bli best med mental trening – Erik Bertrand Larssen, Stenersens forlag, 2012
Godt nok for de svina – Anita Krohn Traaseth, Cappelen Damm, 2014
Helvetesuken – Erik Bertrand Larssen, Stenersens forlag, 2013
Mindfulness i hverdagen: Lev livet nå – Rebekka Egeland, Pantagruel, 2010Utvalg av spesielt populære selvhjelpsbøkerDale Carnegie: Hvordan vinne venner slik får du innflytelse og fremgang (How To Win Friends & Influence People)
Stephen R. Covey: 7 prinsipper for fremgang trinn-for-trinn mot personlig fornyelse (The 7 Habits of Highly Effective People)
Napoleon Hill: Think and Grow Rich, rikdommens ABZ (Think and Grow Rich)
Eckhart Tolle: Det er nå du lever en veiviser til åndelig opplysning (The Power of Now)
Rhonda Byrne: Hemmeligheten / Kraften (The Secret)/ (The Power)
Deepak Chopra: Suksessens sju åndslover slik får du hjelp til å oppfylle drømmene dine (The seven spiritual laws of success)


== Referanser ==


== Eksterne lenker ==
(no) Litteratur i klassifisert som «Personlig utvikling» i Bibsys
kk.no Psykologer røper: Dette er de beste selvhjelpsbøkene. Bokanbefalinger fra Jan-Ole Hesselberg og Eva Tryti.